Profesor MUDr. **Ján Vilček**, PhD. uvádzaný tiež ako **Ján Tomáš Vilček** (\* 17. jún 1933, Bratislava) je slovenský mikrobiológ, vedec, učiteľ, objaviteľ a filantrop pracujúci v USA na Newyorskej univerzite. 

Narodil sa v Bratislave v židovskej rodine, ktorej sa podarilo vyhnúť transportu do koncentračného tábora. V roku 1964 emigroval a od roku 1965 pracoval v USA vo výskume liekov proti autoimunitným chorobám. V roku 2000 spolu s manželkou založili nadáciu The Vilcek Foundation. Bol ocenený viacerými cenami na Slovensku aj v USA.

Životopis
---------

Narodil sa v Bratislave. Počas roku 1944 bol po potlačení Povstania nútený spolu s rodinou utiecť z Prievidze kde jeho matka pracovala ako očná lekárka. Sedem až osem mesiacov sa ukrývali u rodiny v Nitrianskom Rudne. Aj keď rodičia prežili, viacerí členovia Vilčekovej rodiny holokaust neprežili, medzi nimi jeho stará mama.

Po vojne vyštudoval na Lekárskej fakulte Univerzite Komenského v Bratislave. Imunológii sa venuje od druhého ročníka štúdia. Štúdium ukončil v roku 1957. V Bratislave začal aj svoju vedeckú kariéru. V roku 1962 získal titul kandidáta vied na Virologickom ústavu Československej akadémie vied v Bratislave.

V roku 1964 sa rozhodol spolu s manželkou emigrovať z vtedajšieho Československa. Do zahraničia sa dostal na trojdňovú priepustku do Viedne, odtiaľ do Nemecka kde požiadal o utečenecký pas a o americké víza. Po troch mesiacoch od odchodu získal víza a odišiel do New Yorku. V USA ho čakali tri pracovné ponuky sprostredkované kolegami - vedcami. Vybral si miesto docenta na Lekárskej fakulte (Medical center) súkromnej Newyorskej univerzite.

Vedecká práca
-------------

Už počas svojho pobytu v Československu pracoval na interferónoch. V práci pokračoval aj na Newyorskej univerzite. Tejto práci sa venoval ako jeden z prvých. Spolu s tímom začal neskôr pracovať aj na inej látke, ktorá patrí do skupiny cytokínov (ako aj interferóny). Táto látka je známa ako Tumor Necrosis Factor (TNF). Postupne spoluvyvinul protilátku Infliximab (obchodný názov Remicade), patent drží s kolegom Junming Le-m. Táto protilátka sa používa na liečenie Crohnovej choroby, reumatologickej artritídy psoriázy a ďalších chronických zápalových ochorení. Išlo o objav, ktorý mal významný vplyv na predĺženie života pacienta.

Ján Vilček publikoval viac než 350 článkov v odborných periodikách a je držiteľom a spoludržiteľom 46 patentov. Pracoval tiež vo viacerých redakčných radách vedeckých publikácií a je čestným členom niekoľkých medzinárodných vedeckých spoločností.

Filantropia
-----------

Licenčné poplatky za každý vynález si Vilček zväčša delí s univerzitou. V roku 2005 venoval časť svojho podielu z predaja Remicade vo výške 105 miliónov dolárov Lekárskej fakulte (Medical center) Newyorskej univerzity. Zisky budú plynúť až do vypršania patentu. Dar vtedy patril medzi najväčšie dary lekárskej fakulte a najväčší dar, ktorý kedy zamestnanec daroval vlastnej univerzite. Určený je na výskum a vzdelávanie.

Z ostatnej časti podielu za licenčné poplatky založil spolu s manželkou nadáciu, ktorá sa venuje významu imigrácie do USA ako aj vede a umeniu. "*The Vilcek Foundation"* bola založená v roku 2000. (Nadácia bola pôvodne založená 1. decembra 2000 ako *Friderika Fisher Foundation*, teda s menom Vilčekovej matky, ktorá bola oftalmologička. ) Každoročne nadácia udeľuje štyri ceny v celkovej hodnote 150 tisíc dolárov, dve v oblasti medicínskeho výskumu a dve v oblasti umenia. 

Vilček stále ešte rozumie aj hovorí aj po slovensky a to aj vďaka spolupráci jeho nadácie s Lekárskou fakultou Univerzity Komenského v Bratislave.

Ocenenia
--------

* V roku 2010 dostal od vtedajšieho ministra zahraničných vecí SR Miroslava Lajčáka cenu Vyslanec dobrej vôle. (Goodwill Envoy - po prvýkrát udeľované v roku 2010. Ocenenie je určené úspešným Slovenkám a Slovákom, ktorí pôsobia v zahraničí a svojou prácou vynikajúcim spôsobom šíria dobré meno Slovenska vo svete.)
* V roku 2012 bol ocenený Národnou medailou za technológie a inovácie za svoju prácu na interferónoch. Je to najvyššie ocenenie, ktoré je možné na tomto poli v USA dostať. Cenu mu osobne odovzdal prezident Barack Obama v januári 2013.

* Doctor honoris causa, Univerzita Komenského, 2014.
* Doctor honoris causa, Slovenská Akadémia Vied, 2016.

Memoáre
-------

* Ján Vilček: *Love and Science*, Seven Stories Press, 2016 (anglicky)
* Ján Vilček: *Láska a veda*, Marenčin PT, 2017, 256 s. ISBN 9788081147197

Referencie
----------

1. 1 2   *Absolventi* [online]. Bratislava: Univerzita Komenského, [cit. 2023-10-13]. Dostupné online.
2. 1 2 3 4 5 6 7 8  PROKOPČÁK, Tomáš. *Ján Vilček: Vedeli sme, že sa už nevrátime* [online]. Petit Press, 20.03.2010, [cit. 2013-02-05]. Dostupné online.
3. 1 2 3   *Americký prezident odovzdal cenu Jánovi Vilčekovi* [online]. Petit Press, 01.02.2013, [cit. 2013-02-05]. Dostupné online.
4. 1 2   *Odovzdanie ceny "Vyslanec dobrej vôle"* [online]. Bratislava: Ministerstvo zahraničných vecí SR, 27.03.2010, [cit. 2013-02-05]. Dostupné online.
5. 1 2 3   *Jan T. Vilcek , M.D. Ph.D.* [online]. New York: The Vilcek Foundation, [cit. 2013-02-05]. Dostupné online. (anglický)
6. 1 2  KELLY, Janis. *The chimera that roared: Remicade royalties to fund $105 million biomedical research, education at NYU* [online]. New York: Medscape Medical News, 18.08.2005, [cit. 2013-02-05]. Dostupné online. (anglický)
7. 1 2   *President Barack Obama Bestows Jan Vilcek, MD, PhD, with the National Medal of Technology and Innovation* [online]. New York: Newyorská univerzita, 07.01.2013, [cit. 2013-02-05]. Dostupné online.
8. 1 2 3 4   *Goodwill Envoy - Ministerstvo zahraničných vecí a európskych záležitostí SR* [online]. www.mzv.sk, [cit. 2017-11-28]. Dostupné online. Archivované 2017-12-01 z originálu.
9. ↑  PÉREZ-PEÑA, Richard. Research Scientist Gives $105 Million to N.Y.U.. *The New York Times*, 2005-08-12. Dostupné online [cit. 2017-11-28]. ISSN 0362-4331. (po anglicky)
10. ↑  VILCEK, Jan. *Love and Science: A Memoir*. [s.l.] : Seven Stories Press, 2016-12-20. Google-Books-ID: CycrCQAAQBAJ. Dostupné online. ISBN 9781609806699. (po anglicky)
11. ↑   *Návšteva na NYU School of Medicine* [online]. www.fmed.uniba.sk, [cit. 2017-11-09]. Dostupné online.
12. ↑   *President Obama Honors Nation’s Top Scientists and Innovators* [online]. Washington, D.C.: Office of the Press Secretary, 01.02.2013, [cit. 2012-12-21]. Dostupné online. (angličtina)

Externé odkazy
--------------

* Život po rokoch Archivované 2007-09-29 na Wayback Machine
* Domáca stránka
* Rozhovor v denníku Pravda Archivované 2006-06-18 na Wayback Machine
* The Vilcek Foundation (anglicky)

Autoritné údaje: * BnF: 12362375d
* GND: 172438292
* ISNI: 0000 0001 0930 835X
* LCCN: n79082188
* NK ČR: osa2016933072
* ORCID: 0000-0001-9205-8346
* SNK: 150511
* VIAF: 108175507
* WorldCat: lccn-n79082188